“วันครอบครัว” สงกรานต์คึกคัก ประชาชนจูงลูกหลาน ผู้สูงอายุ เที่ยวชุมชนหน้าถ้ำ ไหว้พระนอนเสริมสิริมงคล
บรรยากาศวันหยุดในช่วงเทศกาลสงกรานต์  ซึ่งวันนี้ 14 เมษายน 2565 เป็นวันครอบครัว ประชาชน นักท่องเที่ยวจากต่างจังหวัด  รวมทั้งชาวเมียนมา จูงลูกหลาน คนเฒ่า คนแก่ มาเที่ยวที่ชุมชนท่องเที่ยว วัดคูหาภิมุข (วัดหน้าถ้ำ) ตำบลหน้าถ้ำ อำเภอเมืองยะลา กันอย่างคึกคัก   เพื่อไหว้สักการะพ่อเจ้าเขา หรือยักษ์วัดถ้ำ ที่ยืนตระหง่านสูงเด่นบริเวณทางขึ้นถ้ำ พระพุทธไสยาสน์ ซึ่งเป็นพระนอนขนาดใหญ่อายุนับพันปี พระพุทธรูปจำนวนมาก ที่ตั้งประดิษฐ์ฐานภายในวัดถ้ำ เพื่อเสริมความเป็นสิริมงคลในวันขึ้นปีใหม่ไทย รวมทั้งขอพรสิ่งศักดิ์สิทธิ์ทั้งหลายให้ปกปักรักษาครอบครัวตนเองให้ปลอดภัยรอดพ้นจากโควิด-19 มีสุขภาพร่างกายที่แข็งแรงและการงานเจริญก้าวหน้าตลอดไปครอบครัวชาวนาทวี สงขลา บอกว่า วันนี้ได้เดินทางมากับครอบครัว 5 คน พี่สาว ลูกๆ รวมทั้งคุณยาย  จะพาครอบครัวไปเที่ยว ที่อำเภอเบตง ในวันครอบครัว ที่ได้มีโอกาสอยู่พร้อมหน้าพร้อมตากัน ก่อนจะไปก็ได้แวะไหว้พระตามรายทางมาเรื่อยๆ ด้านครอบครัวชาวเมียนมา ซึ่งทำงานในพื้นที่ยะลา บอกว่า ช่วงนี้หยุดงานพาครอบครัวมาไหว้พระตามสถานที่ต่างๆ โดยเมื่อวานก็ไปไหว้พระที่วัดพุทธภูมิแล้ว วันนี้ก็มาไหว้พระที่วัดถ้ำ เพื่อความเป็นสิริมงคลในวันปีใหม่ไทยขณะที่ทางร้านขายดอกไม้ ธูปเทียน บอกว่า วันนี้ มีประชาชนมาเที่ยวกันจำนวนมาก มากกว่าเมื่อวานซึ่งเป็นวันสงกรานต์ แต่ส่วนใหญ่ก็จะเป็นคนจากต่างจังหวัด โดยเฉพาะชาวเมียนมา ก็อยากให้ในช่วงเทศกาลวันหยุดสงกรานต์  มีประชาชนมาเที่ยวกันมากๆ หลังจากการท่องเที่ยวชุมชน ซบเซามานานจากสถานการณ์โควิด-19